b'\n_START_ARTICLE_\nSurvik Glassverk\n_START_PARAGRAPH_\nSurvik Glassverk, eller S\xc3\xb8rviken Glassverk, var et foretak som ble oppretta i 1808. Eiendommen var allerede i 1804 kj\xc3\xb8pt av Haugianeren Otto Carlsen Backerud fra Hedmark med hjelp fra Hans Nilsen Hauge. Backerud benektet derimot enhver kobling til Hauge i avh\xc3\xb8r i 1807. I 1808 ble det opprettet et interesseselskap med Hans Barlien og Paul Antzi\xc3\xb8n for \xc3\xa5 bygge glassverk i Survika. I 1809 solgte Barlien og Antzi\xc3\xb8n sine eiendeler til procurat\xc3\xb8r Christian Andersen og utliggerborger Johannes Hildrum. Verket hadde store problemer med \xc3\xa5 f\xc3\xa5 skaffet ildfaste materialer til ovnen og b\xc3\xa5de i 1809 og 1812 s\xc3\xb8kte de kongen om l\xc3\xa5n. Begge s\xc3\xb8knadene ble avsl\xc3\xa5tt. I 1813 flyttet Otto Carlsen til Aasn\xc3\xa6s Glassverk for \xc3\xa5 lede oppbyggingen av glassverket der. Alle arbeiderne forlot i samme periode Survik og driften ble stanset. Otto Carlsen og Christian Andersen solgte i 1814 sine eiendeler til Johannes Hildrum som da ble eneeier av glassverket. _NEWLINE_I statistikken fra folketellingen i 1815 er det i feltet for "Konstnere og fabricanter" oppf\xc3\xb8rt "Ingen"._NEWLINE_I 1816 fors\xc3\xb8kte Johannes Hildrum uten hell \xc3\xa5 selge verket. I 1819 flyttet Otto Carlsen tilbake til Survik og i 1821 var det ny fors\xc3\xb8k p\xc3\xa5 drift. Dessverre bant glasshytta ned under arbeid med \xc3\xa5 kalsinere r\xc3\xa5varer. Glasshytta ble av fogdens menn bekreftet gjenoppbygget og brannforsikring utbetalt, men det er ikke funnet dokumentasjon som tyder p\xc3\xa5 at det har blitt bl\xc3\xa5st glass p\xc3\xa5 verket etter 1813._NEWLINE_Verket ble bygget som et vindusglassverk med taffelglass som hovedprodukt, men senere ble produksjonen utvidet til den finere kvaliteten l\xc3\xa6gerglass, samt noe bruksglass. Verkets produkter ble omsatt i Trondheim og Nord-Tr\xc3\xb8ndelag.'